Broj: 711-I-507-M-32/22-02-19

Zagreb, 04. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Marka Župana, direktora trgovačkog društva Spelekom d.o.o. i trgovačkog društva Rakovica d.o.o., za davanjem mišljenja Povjerenstva,** na 157. sjednici održanoj dana 04. veljače 2022.g. daje sljedeće

**MIŠLJENJE**

1. **Sukladno članku 8. stavku 1. ZSSI-a, obveznik Marko Župan, direktor trgovačkog društva Spelekom d.o.o. i Rakovica d.o.o., ne može istovremeno obnašati obje navedene dužnosti te je dužan u roku 60 dana od dana stupanja na snagu ZSSI-a odstupiti s dužnosti direktora/člana uprave jednog od trgovačkih društava u kojima obnaša dužnost** **direktora/člana uprave.**
2. **Povjerenstvo ukazuje obvezniku da je isti dužan Povjerenstvu dostaviti ostavku na mjesto direktora/člana uprave jednog od trgovačkih društava.**
3. **Sukladno odredbama ZSSI-a nema zapreke da obveznik Marko Župan uz obnašanje dužnosti direktora u jednom trgovačkom društvu istovremeno u drugom trgovačkom društvu povremeno i privremeno obavlja poslove koji nisu poslovi upravljanja odnosno da sukladno članku 17. stavku 2. ZSSI-a zatraži prethodno odobrenje Povjerenstva za obavljanje poslova koji predstavljaju njegovo redovito i stalno zanimanje.**

Obrazloženje

Zahtjev za davanjem mišljenja Povjerenstva podnio je obveznik Marko Župan, direktor trgovačkog društva Spelekom d.o.o. i trgovačkog društva Rakovica d.o.o. U Povjerenstvu zahtjev je zaprimljen 21. siječnja 2022. pod poslovnim brojem 711-U-865-M-32/22-01-4, povodom kojeg se vodi predmet broj M-32/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a. Stoga je i obveznik Marko Župan povodom obnašanja dužnosti direktora trgovačkih društava Spelekom d.o.o. i Rakovica d.o.o., koja su u 100%-om vlasništvu Općine Rakovica, dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da je početkom 2019.g., točnije 3. siječnja 2019. godine, imenovan za člana uprave/direktora dva trgovačka društva koja su u 100%-tnom vlasništvu Općine Rakovica u Karlovačkoj županiji. Obveznik ističe da je zaposlen na određeno (mandat 4 godine) na nepuno radno vrijeme po 4 radna sata u svakom društvu. S obzirom na novi Zakon o sprječavanju sukoba interesa obveznik navodi da je primoran sam po sili zakona napustiti jednu funkciju. Obveznik ističe da je trenutno direktor trgovačkog društva Spelekom d.o.o. koje se bavi javnom vodoopskrbom i odvodnjom na području Općine Rakovica te trgovačkog društva Rakovica d.o.o., za obavljanje komunalnih djelatnosti, koje također djeluje na području Općine Rakovica. Nadalje, obveznik navodi da je početkom 2022. godine donesena Uredba o uslužnim područjima („Narodne novine“, broj 147/2021) koja člankom 31. definira područje 29 u kojem se između ostalog navodi da će trgovačko društvo Spelekom d.o.o. biti pripojeno postojećem društvu Usluga d.o.o., a da je rok za provođenje ovog pripajanja početak srpnja. Obveznik stoga postavlja upit koji je zakonski rok za podnošenje ostavke/napuštanje funkcije direktora trgovačkog društva Spelekom d.o.o.

Nadalje, obveznik navodi da Spelekom d.o.o. ima dva velika projekta, prvi je provođenje javne nabave velike vrijednosti, za predmet nabave "Izrada projektne dokumentacije dobavnog vodoopskrbnog sustava „UČKA JASENICA - RAKOVICA - NP PLITVIČKA JEZERA"", evidencijski broj nabave: 06/2021, broj objave: 2021/S 0F5-0037844, procijenjena vrijednost 10.000.000,00 kn (bez PDV-a), čiji je previđeni rok otvaranja 08. veljače 2022. Obveznik ističe da su do sad uredno dan prije otvaranja zaprimili žalbe koje su kasnije ocjenjene neosnovanima, te da postoji mogućnost nove žalbe pa bi se sam rok produžio, što bi moglo biti u slijedećim mjesecima, ovisno o ponuditeljima. Obveznik navodi da bi njegovom ostavkom postupak gotovo sigurno morao biti obustavljen jer je došlo do velike promjene unutar sistematizacije trgovačkog društva, a projekt koji se provodi je od iznimne životne važnosti za cijeli kraj i za zaštitu NP Plitvička jezera. Također iznosi da je drugi projekt spajanje društva u novo društvo Usluga d.o.o., gdje će intenzivno morati raditi na dostavi podataka kako bi to spajanje proveli do početka srpnja. Stoga obveznika zanima postoji li ikakva mogućnost produljenja roka te može li dati ostavku na mjesto direktora i zaposliti se na neko drugo radno mjesto unutar društva, odnosno može li se nakon njegove ostavke na funkciju direktora zaposliti na drugom radnom mjestu uz odrađivanje otkaznog roka, kao i može li mu nakon podnošenja ostavke na funkciju direktora prestati radni odnos bez otkaznog roka po ugovoru o radu.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Slijedom navedenog obveznik istovremeno uz obnašanje dužnosti direktora jednog trgovačkog društva ne može obnašati dužnost direktora niti u jednom drugom trgovačkom društvu. U konkretnom slučaju to bi značilo da je obveznik dužan opredijeliti se hoće li dužnost direktora obnašati u trgovačkom društvu Spelekom d.o.o. ili Rakovica d.o.o.

Člankom 8. stavkom 1. ZSSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Povjerenstvo napominje dužnosniku kako je s obzirom na odredbu članka 8. stavka 1. ZSSI-a u roku 60 dana od dana stupanja na snagu ZSSI-a, odnosno od 25. prosinca 2021.g. dužan podnijeti ostavku na mjesto direktora u jednom od trgovačkih društava u kojima obnaša navedenu dužnost te da je dužan ostavku dostaviti Povjerenstvu kako bi isto moglo utvrditi da je obveznik postupio sukladno članku 18. stavku 1. ZSSI-a.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano. Stavkom 2. istog članka ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti. Člankom 17. stavkom 4. ZSSI-a propisano je da su obveznici obvezni prijaviti Povjerenstvu primitke iz stavaka 2. i 3. ovoga članka.

Povjerenstvo ističe kako obveznik nakon podnošenja ostavke na funkciju direktora u jednom od trgovačkih društava u kojem navedenu funkciju obnaša može ostati zaposlen ukoliko se radi o privremenim i povremenim poslovima, odnosno ako se ne radi o stalnom i redovitom zanimanju te ukoliko se ne radi o poslovima upravljanja.

U slučaju da je namjera obveznika da se zaposli na drugo radno mjesto u trgovačkom društvu na način da poslove obavlja redovito i stalno, dužan je zatražiti prethodno odobrenje Povjerenstva kako bi se utvrdilo da obavljanje navedenih poslova neće utjecati na zakonito obnašanje dužnosti obveznika.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Marko Župan, putem e-maila
2. Objava na internetskoj stranici Povjerenstva
3. Pismohrana